Ramaphosa kap terug na Zuma oor sakebelangePres. Cyril Ramaphosa. (Foto: Kopano Tlape/GCIS) Oudpresidente Jacob Zuma en Thabo Mbeki moet eerder opbouend met pres. Cyril Ramaphosa in gesprek tree oor hul kritiek as om dit van die dakke af te skree. Só het Vincent Magwenya, Ramaphosa se woordvoerder, Dinsdag tydens ŉ mediakonferensie by die Uniegebou gesê in reaksie op Zuma se striemende aanval die afgelope naweek en Mbeki se kritiek. Magwenya het gesê Zuma en Mbeki weet hoe om met Ramaphosa kontak te maak en moet eerder direk met hom oor hul bekommernisse praat. “Julle president het hoogverraad gepleeg en julle almal bly stil … Julle president is korrup,” het Zuma die naweek tydens ŉ mediakonferensie gesê. Zuma het van die geleentheid gebruik gemaak om na Ramaphosa en die sogenaamde Phala Phala-skandaal te kap. “Geen president behoort privaat sake te doen terwyl hy in sy amp is nie. Dit strook nie met die ampseed wat deur [die] president afgelê is nie … Ons land se probleme is te groot vir ŉ president wat besig is om agterlangs sake te doen.” Rakende dié bewerings het Magwenya gesê Ramaphosa het in 2014, toe hy adjunkpresident geword het, ŉ proses begin om aan die etiese kode te voldoen ten opsigte van sy finansiële belange. Die etiese kode vereis dat lede van die uitvoerende gesag van finansiële belange, wat aanleiding kan gee tot ŉ botsing van belange, ontslae moet raak óf die administrasie van sodanige belange onder die beheer van ŉ onafhanklike en professionele persoon moet plaas. Volgens Magwenya het Ramaphosa besluit om van daardie belange ontslae te raak en hy het hom aan die Shanduka-groep onttrek en ontslae geraak van sy belange in “gereguleerde” sektore soos die mynwese, telekommunikasie en energie aangesien dit aanleiding tot ŉ botsing van belange kon gee. Hy het sy belange in sommige “nie-gereguleerde” sektore soos eiendom en restaurante behou, het Magwenya gesê. Dié belange is onder die bestuur van onafhanklike en professionele persone geplaas en Ramaphosa het sedertdien daarvan ontslae geraak. Ramaphosa se boerderybedrywighede was volgens Magwenya nog nooit deel van Shanduka gewees nie en dus kan dit volgens hom nie aanleiding tot ŉ botsing van belange gee nie. Dié belange is aan die parlement en die sekretaris van die kabinet verklaar. Ramaphosa verdien nie ŉ salaris uit sy boerderybelange nie, aldus Magwenya. Die inkomste wat verdien word met die verkoop van wild en vee dek salarisse van werkers, instandhouding van die eiendomme, en die res word herbelê in die teel van unieke wild- en veespesies, veeartsenykundige dienste en ander verwante koste.